
RAPORT
(Për dhënie mendimi)

PËR PROJEKTLIGJIN
PËR ADERIMIN E REPUBLIKËS SË SHQIPËRISË NË KONVENTËN PËR ORGANIZATËN HIDROGRAFIKE NDËRKOMBËTARE”


· HYRJE

Më 26 janar 2022, Komisioni për Politikën e Jashtme, në cilësinë e Komisionit për dhënie mendimi, në zbatim të neneve 32-38 të Rregullores së Kuvendit shqyrtoi projektligjin “Për aderimin e Republikës së Shqipërisë në Konventën për Organizatën Hidrografike Ndërkombëtare të”, propozuar nga Këshilli i Ministrave. 

Në mbledhjen e Komisionit për paraqitjen e projektligjit ishin të pranishëm znj. Dallëndyshe Bici, Zëvendësministër i Mbrojtjes, z. Ardit Çollaku, Drejtori i Drejtorisë së Përgjithshme Rregullatore dhe Përputhshmërisë në Fushën e Mbrojtjes dhe Komandanti i Hidrografisë në Komandën e Forcës Detare, Emërush BEJDO, Kapiten i Rangut të Parë.

I.	BAZA KUSHTETUESE E PROJEKTLIGJIT 

Këshilli i Ministrave e ka propozuar projektligjin bazuar në nenet 78, 83 pika 1 dhe 121 pika 1 të Kushtetutës, në përputhje me nenet 81, pika 1, dhe 100, të Kushtetutës, si dhe me nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”.


II.	QËLLIMI DHE PËRMBAJTJA E PROJEKTLIGJIT
[bookmark: _Hlk38309527]
Ky projektligj synon aderimin e Republikës së Shqipërisë në Organizatën Ndërkombëtare të Hidrografisë

Organizata Ndërkombëtare Hidrografike është një organizatë ndërkombëtare kompetente, që, sipas Konventës së Kombeve të Bashkuara të së Drejtës së Detit, koordinon në shkallë botërore caktimin e standardeve për prodhimin e të dhënave hidrografike dhe ofrimin e shërbimeve hidrografike dhe që lehtëson ndërtimin e kapaciteteve në shërbimet hidrografike të brendshme. 

Misioni i Organizatës Hidrografike Ndërkombëtare është krijimi i një mjedisi global në të cilin shtetet japin të dhëna produkte dhe shërbime hidrografike të përshtatshme dhe në kohë reale dhe sigurojnë përdorimin më të gjerë të mundshëm të këtij informacioni.

Në këtë kuadër, me dëshirën për të vazhduar bashkëpunimin me bazë  ndërqeveritare në hidrografi, është propozuar anëtarësimi i vendit tonë në Organizatën Hidrografike Ndërkombëtare.

III.	EFEKTET FINANCIARE

Sa i takon efekteve financiare të anëtarësimit, sqarojmë se përllogaritja e kostos bëhet me formulë përkatëse, bazuar në tonazhin e flotës tregtare dhe anijeve të Forcës Detare mbi 100 ton, që me kapacitetet e vendit tonë mund të jetë rreth 11 8000 euro në vit. 

Efektet do të përballohen nga buxheti i Ministrisë së Mbrojtjes.

IV.	DISKUTIMET NË KOMISION 
Znj. Mimi Kodheli, Kryetare e Komisionit, pasi theksoi se Komisioni për Politikën e Jashtme e shqyrton këtë projektligj në cilësinë e Komisionit për dhënie mendimi, në zbatim të neneve 32-38 të Rregullores së Kuvendit, ia dha fjalën znj. Dallëndyshe Bici, Zëvendësministër i Mbrojtjes.
Znj. Dallëndyshe Bici bëri prezantimin e detajuar të projektligjit duke theksuar, midis të tjerave, se anëtarësimi i Republikës së Shqipërisë në Organizatën Ndërkombëtare të Hidrografisë konsiderohet mjaft i rëndësishëm, pasi disa nga përfitimet janë:
- ruajtja dhe zhvillimi i kapaciteteve teknike dhe profesionale;
- mundësi për rritjen e zhvillimit ekonomik të vendit;
- rritja e sigurisë lundrimore në mjedisin detar; si dhe
- zhvillimi i marrëdhënieve me strukturat e tjera të sigurisë lundrimore.

Z. Petro Koçi, në cilësinë e relatorit, vlerësoi rëndësinë e nismës për aderimin në këtë konventë çka do të shërbejë në përcaktimin më të saktë të hapësirave dhe tabanit detar si dhe të vlerësimit të aseteve dhe problematikave në këtë fushë. 
Znj. Mimi Kodheli, në përfundim të diskutimeve, shprehu mbështetjen e saj të plotë ndaj nismës dhe ftoi Komisionin për të votuar projektligjin.

· PËRFUNDIME 
Në aspektin ligjor, projektligji është në përputhje me Kushtetutën dhe legjislacionin në fuqi.
Në aspektin procedural, projektligji është paraqitur në përputhje me Rregulloren e Kuvendit.
Në përfundim, Komisioni për Politikën e Jashtme  votoi projektligjin në parim, nen për nen dhe në tërësi dhe pasi e miratoi atë u shpreh dakord për kalimin e këtij projektligji për miratim në seancë plenare.  
   
   RELATOR                                                                                                 KRYETARE
  Petro KOÇI    						                      Mimi KODHELI

